b'\n_START_ARTICLE_\nBarbara Habi\xc4\x8d Pregl\n_START_SECTION_\n\xc5\xbdivljenje in delo\n_START_PARAGRAPH_\nOsnovno in srednjo \xc5\xa1olo je obiskovala v Ljubljani. Leta 1985 je do\xc5\xa1tudirala filozofijo in primerjalno knji\xc5\xbeevnost na Filozofski fakulteti v Ljubljani. Po izobrazbi je profesorica, vendar ni nikoli pou\xc4\x8devala.  V letih 1978-1992 je objavljala \xc4\x8dlanke s podro\xc4\x8dja kulture (predvsem filma  in gledali\xc5\xa1\xc4\x8da) v Ekranu, Mladini , Na\xc5\xa1ih razgledih, Nedeljskem dnevniku, sarajevskem Odjeku in reviji Sodobnost . Zadnjih deset let pa je objavljala tudi v revijah Albert, Otrok in dru\xc5\xbeina, Ro\xc5\xbee in vrt  in Vrtnar._NEWLINE_Deset let (1982-1992) je bila zaposlena v Mladinski knjigi ter galeriji Ars, kjer je kot samostojna galeristka soooblikovala razstavni program in skrbela za knjigarno in fotografske razstave. Od leta 1992 do leta 1999 je delala kot glavna urednica zalo\xc5\xbebe EWO, kjer je uredila nekaj likovnih monografij. Leta 2000 je ustanovila svojo zalo\xc5\xbebo Arkadija , kjer je zaposlena \xc5\xa1e danes (maj 2011)._NEWLINE_Je avtorica ve\xc4\x8d knjig, predvsem knjig za otroke in mladino._NEWLINE_Barbara Habi\xc4\x8d Pregl je poro\xc4\x8dena s pisateljem Slavkom Preglom, s katerim imata dva sinova. \xc5\xbdivi v Ljubljani.\n_START_SECTION_\nPou\xc4\x8devanje joge\n_START_PARAGRAPH_\nBarbara Habi\xc4\x8d Pregl je opravila dvoletni - 400 urni program \xc5\xa1olanja v u\xc4\x8diteljskem te\xc4\x8daju Joga center Devi . Kot ena prvih Slovenk se je v Berlinu pri Dini Rodrigues usposobila za pou\xc4\x8devanje programa joge za hormonsko ravnovesje. Jogo pou\xc4\x8duje v joga studiu Sadhana in je urednica internetne strani Joga portal (marec 2012).\n_START_SECTION_\nNagrade in priznanja\n_START_PARAGRAPH_\nZa knjigo Babi\xc4\x8dina hi\xc5\xa1a je Barbara Habi\xc4\x8d Pregl prejela znak kakovosti Zlata hru\xc5\xa1ka, ki ga podeljuje Zalo\xc5\xbeba Didakta.'